Rikala dados ketua PP Muhammadiyah, piyambakipun asring ditimbali supados rawuh ing konferènsi-konferènsi tingkat internasional kang ngrembag babagan gegayutan antawisipun umat beragama lan perdamaian. Ingkang énggal, piyambakipun ditimbali rawuh ing Vatican kanggé maringi sesorah umum ngenani terorisme ing kontèks pulitik lan idiologi. Miturut pamanggihipun Din terorisme luwih trep manawi disambungaken kaliyan isu pulitik tinimbang isu idiologi. Piyambakipun ugi boten remen manawi wonten golongan umat Islam ngginakaken agamanipun rikala wonten aksi-aksi terorisme amargi aksi-aksi kados makaten malah ndadosaken Islam nandang tuna ing tingkat internal umat Islam utawi ing internasional.